《玉蝴蝶 咏梅》
清代·许心澧

忽忆罗浮惊梦，半帘花雾，香入虚无。一任朱楼斜掩，黄鸟频呼。

月阴转、深藏丰韵，霜痕淡、越显肌肤。对他愁，轻妆受冻，疏影难扶。

清癯东君传信，百花根动，草短平芜。管领芳菲，水边先把一枝图。

笛声横、落英自扫，陇书断、新酿谁沽。为调羹，冲寒先发，春满皇都。

作者简介：字阿芬，长洲人，竹隐刺史季女。